### NN 27/2026 (18.3.2026.), Odluka o izmjenama i dopunama Odluke o načinu primjene pojednostavljenih obveza iz područja sanacije na kreditne institucije

HRVATSKA NARODNA BANKA

318

Na temelju članka 25. stavka 5. Zakona o sanaciji kreditnih institucija i investicijskih društava (»Narodne novine«, br. 146/2020., 21/2022., 27/2024. i 145/2024.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O NAČINU PRIMJENE POJEDNOSTAVLJENIH OBVEZA IZ PODRUČJA SANACIJE NA KREDITNE INSTITUCIJE

Članak 1.

U Odluci o načinu primjene pojednostavljenih obveza iz područja sanacije na kreditne institucije (»Narodne novine«, br. 53/2021.) članak 2. mijenja se i glasi:

»(1) Ova Odluka primjenjuje se na kreditnu instituciju sa sjedištem u Republici Hrvatskoj za koju je, u skladu s člankom 7. stavkom 3. Uredbe (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (SL L 225, 30. 7. 2014.), izravno odgovorna Hrvatska narodna banka te koja je prihvatljiva za pojednostavljene obveze.

(2) U smislu stavka 1. ovog članka smatra se da je kreditna institucija prihvatljiva za pojednostavljene obveze ako se, u skladu s odredbama Delegirane uredbe Komisije (EU) 2019/348 od 25. listopada 2018. o dopuni Direktive 2014/59/EU Europskog parlamenta i Vijeća u pogledu regulatornih tehničkih standarda kojima se utvrđuju kriteriji za procjenu utjecaja propasti institucije na financijska tržišta, druge institucije i na uvjete financiranja (SL L 63, 4. 3. 2019.; u nastavku teksta: Delegirana uredba Komisije (EU) br. 2019/348), smatra kreditnom institucijom čija propast vjerojatno ne bi imala znatan negativan učinak na financijska tržišta, druge institucije ili na uvjete financiranja te ako joj je Hrvatska narodna banka dostavila sažetak ključnih elemenata sanacijskog plana u kojemu je redovni postupak zbog insolventnosti naveden kao preferirana sanacijska strategija.«.

Članak 2.

U članku 3. iza riječi: »Zakonu« dodaju se riječi: »o sanaciji kreditnih institucija i investicijskih društava (»Narodne novine«, br. 146/2020., 21/2022., 27/2024. i 145/2024.; u nastavku teksta: Zakon)«.

Članak 3.

U članku 5. stavku 1. riječi: »Provedbene uredbe Komisije (EU) 2018/1624 od 23. listopada 2018. o utvrđivanju provedbenih tehničkih standarda u pogledu postupaka te standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2016/1066 (u nastavku teksta: Provedbena uredba Komisije (EU) br. 2018/1624)« zamjenjuju se riječima: »Provedbene uredbe Komisije (EU) 2025/2303 od 14. studenoga 2025. o utvrđivanju provedbenih tehničkih standarda u pogledu postupaka, standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2018/1624 (SL L 2025/2303, 10. 12. 2025.; u nastavku teksta: Provedbena uredba Komisije (EU) br. 2025/2303)«.

U stavcima 3. i 4. riječi: »Provedbene uredbe Komisije (EU) br. 2018/1624« zamjenjuju se riječima: »Provedbene uredbe Komisije (EU) br. 2025/2303«.

ZAVRŠNA ODREDBA

Članak 4.

Ova Odluka stupa na snagu osmoga dana od dana objave u »Narodnim novinama«.

O. br.: 100-091/03-26/BV
 Zagreb, 10. ožujka 2026.

Guverner
 Boris Vujčić, v. r.